Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 132/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„SEL DE CAMARGUE“ / „FLEUR DE SEL DE CAMARGUE“

EU št.: PGI-FR-02443 – 5.12.2018

ZOP ( ) ZGO (X)

1. Ime

„Sel de Camargue“ / „Fleur de sel de Camargue“

2. Država članica ali tretja država:

Francija

3. Opis kmetijskega proizvoda ali živila

3.1. Vrsta proizvoda

Skupina 2.6 Sol

3.2. Opis proizvoda, za katerega se uporablja ime iz točke 1

Soli „Sel de Camargue“ / „Fleur de sel de Camargue“ sta morski soli, nastali z naravnim izhlapevanjem morske vode, ki kristalizirata samo s soncem in vetrom.

Soli „Sel de Camargue“ / „Fleur de sel de Camargue“ vsebujeta več kot 97 % NaCl (v suhi snovi), zaradi zelo nizke vsebnosti netopne snovi pa sta beli.

Sol „Sel de Camargue“ je lahko v različnih oblikah:

— „Fin“ (fina) z 90 % kristalov z velikostjo delcev manjšo ali enako 0,9 mm, deležem netopnih snovi manjšim ali enakim 500 ppm in odstotkom vlage manjšim ali enakim 0,05 %,

— „Gros“ (groba) z 90 % kristalov z velikostjo delcev večjo ali enako 0,9 mm, deležem netopnih snovi manjšim ali enakim 500 ppm in odstotkom vlage manjšim ali enakim 0,05 %,

— „Gros essoré“ (groba osušena) z 90 % kristalov z velikostjo delcev večjo ali enako 0,4 mm, deležem netopnih snovi manjšim ali enakim 500 ppm in odstotkom vlage manjšim ali enakim 2,8 %,

— „Brut“ (nemleta) z 90 % kristalov z velikostjo delcev večjo ali enako 0,9 mm, deležem netopnih snovi manjšo ali enako 700 ppm in odstotkom vlage manjšo ali enako 5 %,

— (razen sušenja) ni dovoljena nobena obdelava.

Solni cvet „Fleur de sel de Camargue“ ima naslednje značilnosti:

— velikost delcev 5 mm ali manj,

— delež netopnih snovi je manjši ali enak 600 ppm,

— brez tujkov, večjih od 3 mm,

— odstotek vlage je nižji od 4 %,

— navidezna gostota soli brez usedanja je manjša ali enaka 0,90,

— (razen sušenja) ni dovoljena nobena obdelava.

3.3. Krma (samo za proizvode živalskega izvora) in surovine (samo za predelane proizvode)

—

3.4. Posebne faze proizvodnje, ki jih je treba izvajati na opredeljenem geografskem območju

Na geografskem območju potekajo naslednji postopki:

— črpanje iz morja,

— kroženje izčrpane vode v izparilnih bazenih,

— napajanje kristalizacijskih bazenov,

— pobiranje,

— primarno skladiščenje (v kupih v obliki piramid ali v velikih vrečah).

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Območje proizvodnje soli „Sel de Camargue“ / „Fleur de sel de Camargue“ opredeljujejo naslednje pedoklimatske, podnebne in zgodovinske lastnosti.

Navedeno geografsko območje se nahaja v:

— treh občinah departmaja Gard: Aigues-Mortes, Le-Grau-du-Roi in Saint-Laurent-d’Aigouze,

— občini departmaja Bouches-du-Rhône: Les-Saintes-Maries-de-la-Mer.

Meje območja so fizične ali naravne meje, kot so kanali in Sredozemsko morje.

5. Povezava z geografskim območjem

Povezava z geografskim območjem soli „Sel de Camargue“ / „Fleur de sel de Camargue“ temelji na njunem slovesu in določeni kakovosti.

Soli „Sel de Camargue“ / „Fleur de sel de Camargue“ se pridobivata izključno na geografskem območju, ki se nahaja v združenju občin Petite Camargue. Na celotnem geografskem območju 18 000 hektarov se soline razprostirajo na 8 500 ha neposeljene pokrajine, kroženje morske vode skozi izparilne bazene pa zagotavljajo solinarji.

Sredozemsko podnebje na geografskem območju zaradi izrazitih poletij ter vetrov na severu in severozahodu prispeva h kristalizaciji soli in posebnim načinom pobiranja (oblikovanje t. i. solne pogače in letno pobiranje). Proizvodnja poteka tako, da se morska voda postopoma gosti zaradi sonca in vetra v različnih zaporednih bazenih, vse do precipitacije soli v kristalizacijskih bazenih.

Podnebne značilnosti in značilnosti tal so odločilnega pomena pri proizvodnji in metodah pobiranja.

Dejansko je geografsko območje pod vplivom sredozemskega podnebja izpostavljeno visoki osončenosti in veliki poletni pripeki, kar spodbuja obsežno in bolj redno proizvodnjo soli kot na atlantski obali. Razen tega poteka proizvodnja soli na nesprijetih in peščenih tleh, ki naravno prekrivajo kristalizacijske bazene. Narava peščenih tal, po katerih kroži morska voda, in redna obnova teh voda omogočata pridobitev slanice, ki vsebuje zelo malo netopnih snovi, zaradi česar sta sol in solni cvet iz regije Camargue bela. Ta bela barva je značilna za ta proizvoda.

Na tem območju proizvodnja soli „Sel de Camargue“ v solinah občine Aigues-Mortes, ki so bile poimenovane Salin de Peccais po rimskem „inženirju“, zadolženem za organizacijo proizvodnje te soli, in nato dobile ime Salin du Roi, izvira iz srednjega veka.

Izjemno bela barva soli „Sel de Camargue“ / „Fleur de sel de Camargue“ zagotavlja njuno posebnost. Sol „Sel de Camargue“ kot tudi solni cvet „Fleur de sel de Camargue“ sta prav tako poznani po visokem deležu NaCl (> 97 %). Ta delež se da pojasniti s hitrostjo izparevanja v kristalizacijskih bazenih in z njegovim nizkim deležem netopnih snovi v povezavi z geografskim okoljem: dejansko so te značilnosti posledica velike pripeke in peščenosti tal v kristalizacijskih bazenih.

Kristalizacija soli v velike kristale (s premerom 1–2 cm) omogoča oblikovanje plasti soli debeline najmanj 4–5 cm. Ta plast soli se takrat lahko pobere.

Proizvodnjo spodbujata osončenost in veter. Visoka poletna pripeka povzroči izparevanje in intenzivno zgoščevanje, kar omoči veliko proizvodnjo. Metode pobiranja so odvisne tudi od značilnosti naravnega okolja. Kristalizacijski bazeni v regiji Camargue so velikega obsega, zato je vetrno delovanje ključnega pomena za uspešno pobiranje soli „Sel de Camargue“ in solnega cveta „Fleur de sel de Camargue“. Proizvodnja niha glede na leto in podnebne razmere.

Solni cvet „Fleur de sel de Camargue“ nastane poleti, ko veter preneha pihati in ko se milijoni kristalov soli oblikujejo na vodni površini. Razlika med dnevno in nočno temperaturo ustvari ta pojav kristalizacije na slanici.

Nato veter mistral pritiska na velike površine kristalizacijskih bazenov in potiska solni cvet proti robu, kjer se ta nabira in pada v prvotno slanico. Solni cvet se nikoli ne raztopi, ker se vedno nahaja v zasičeni prvotni slanici, zelo trda in debela t. i. solna pogača (contre sel) pa preprečuje, da bi prišel v stik s peščenimi tli, kar zagotavlja njegovo čistost.

Solni cvet „Fleur de sel de Camargue“ je zelo fin, kajti hitro izparevanje zaradi vremenskih razmer pospešuje oblikovanje majhnih kristalov.

Soli „Sel de Camargue“ / „Fleur de sel de Camargue“ sta zelo dobro poznani. Njune fizične in kemijske lastnosti so specifične.

Sloves soli „Sel de Camargue“ sega v 17. stoletje, predvsem zaradi sardinskega veleposlanika, ki je kupoval sol iz te regije, od leta 1753 pa se sol „Sel de Camargue“ uporablja za soljenje v kleteh, v katerih se proizvaja sir Roquefort. Od takrat njen sloves ni nikoli ugasnil. Po letu 1995 se sol „Sel de Camargue“ in solni cvet „Fleur de sel de Camargue“ še posebej promovirata v restavracijah.

Znani kuharski mojstri, kot sta brata Pourcel, Roger Merlin ali Michel Kayser, ki razvijajo lokalno kuhinjo, kuhajo s pomočjo receptov, ki slonijo na znanih regionalnih proizvodih, zlasti soli „Sel de Camargue“ in solnem cvetu „Fleur de sel de Camargue“ (viri: Cuisine en Duo (Kuhanje v dvoje), brata Pourcel, 1999; Saveurs salées de la Méditerranée (Slani okusi Mediterana), predvsem izdaja Gallimard).

Po letu 1990 gastronomska dela in turistični vodniki promovirajo sol „Sel de Camargue“ in solni cvet „Fleur de sel de Camargue“ pri širši javnosti, kar je omogočilo razvoj turističnih dejavnosti v občini Aigues-Mortes, kot je obisk solin (več kot 100 000 obiskovalcev letno). V ilustracijo, publikacija, ki jo je leta 1999 izdala založba Gallimard, Camargue, fleur de sel (Camargue, solni cvet), ali revija France Aéro, v kateri je bil leta 2001 cel članek namenjen proizvodnji soli v regiji Camargue, ali tednik la semaine de Nîmes, v katerem je leta 2001 pisalo, da „je v kulinariki solni cvet odličen za pripravljanje solne skorjice. Njegova finost omogoča oplemenitenje navadnega pečenega jajca ali surove zelenjave. […] Lahko oplemeniti jedi, v katerih se uporablja.“

Nenehno objavljanje člankov po letu 1990 v regionalnem in nacionalnem tisku (Midi-Libre, L’Alsace, La Marseillaise, La Gazette, La Provence, Le Figaro, Le Point, Les Echos) in predvajanje televizijskih reportaž (France Télévision, TF1, Arte, BFM) pričata o zanimanju za sol „Sel de Camargue“ in solni cvet „Fleur de sel de Camargue“.

Sklic na objavo specifikacije proizvoda

(drugi pododstavek člena 6(1) te uredbe)

https://extranet.inao.gouv.fr/fichier/CDC-SelFdsCamargVNov2020.pdf

(1) UL L 343, 14.12.2012, str. 1.